
RAPORT

asupra propunerii legislative pentru modificarea art.47 alin.(1) din 
Legea nr.19/2000 privind sistemul public de pensii şi alte drepturi de asigurări sociale
1. În conformitate cu prevederile art.89 din Regulamentul Camerei Deputaţilor, cu modificările şi completările intervenite prin Hotărârea Camerei Deputaţilor nr.23/2003, Comisia pentru muncă şi protecţie socială a fost sesizată pentru dezbatere pe fond cu propunerea legislativă pentru modificarea art.47 alin.(1) din Legea nr.19/2000 privind sistemul public de pensii şi alte drepturi de asigurări sociale, trimisă cu adresa nr.P.l.-X 283 din 5 mai 2004.

La întocmirea prezentului raport, Comisia a avut în vedere avizele primite de la Consiliul Legislativ, Consiliul Economic şi Social, punctul de vedere al Guvernului, precum şi avizele de la următoarele comisii:

· Comisia pentru buget, finanţe şi bănci;

· Comisia juridică, de disciplină şi imunităţi.
Propunerea legislativă are ca obiect de reglementare modificarea alineatului (1) al articolului 47 din Legea nr.19/2000 privind sistemul public de pensii şi alte drepturi de asigurări sociale, în sensul eliminării sintagmei “preexistent calităţii de asigurat” din prevederile acestui alineat, pentru ca persoanele care dobândesc un handicap după data obţinerii calităţii de asigurat să poată fi pensionate în baza art.47 din Legea nr.19/2000.
Comisia propune Plenului respingerea iniţiativei legislative din următoarele considerente:
a) Există o deosebire esenţială între situaţia persoanelor asigurate în sistemul public de pensii, care au un stagiu de cotizare realizat în condiţii de handicap preexistent calităţii de asigurat şi situaţia persoanelor asigurate în acest sistem, care, datorită unor deficienţe fizice, senzoriale, psihice sau mentale, survenite în timpul activităţii profesionale, respectiv ulterior calităţii de asigurat, generate de accidente sau de boli obişnuite, sunt încadrate în grade de invaliditate, în condiţiile Legii nr.19/2000, cu modificările şi completările ulterioare, ceea ce justifică un tratament juridic deosebit.

b) Din fişa financiară rezultă că accesul la pensie pentru limită de vârstă cu reducerea vârstei şi a stagiului de cotizare ar fi nelimitat pentru o categorie de persoane care nu a fost avută în vedere de legiuitor, diminuând considerabil fondurile asigurărilor sociale.
2. Propunerea legislativă face parte din categoria legilor organice, conform prevederilor art.73 alin.(3) din Constituţie, republicată, şi a fost respinsă de Senat în şedinţa din 29 aprilie 2004.
3. La lucrările comisiei au fost prezenţi 19 deputaţi, din totalul de 21 membri ai comisiei.

4. Propunerea legislativă, potrivit art.75 din Constituţie şi art.86 din Regulamentul Camerei Deputaţilor, este de competenţa decizională a Camerei Deputaţilor.

În urma dezbaterilor în şedinţa din data de 8 iunie 2004, Comisia a propus respingerea iniţiativei legislative cu 14 voturi pentru şi 3 voturi împotrivă.
PREŞEDINTE,



SECRETAR,

Smaranda DOBRESCU


Pavel TODORAN

Întocmit, 

Consilier Elena ANGHEL

4
2

